**John Colicos** (10. joulukuuta 1928 Toronto, Kanada – 6. maaliskuuta 2000 Toronto) oli kanadalainen näyttelijä. Arvostusta hän sai eritoten Shakespeare-näyttelijänä, tunnettuutta sitä vastoin Baltarin roolistaan televisiosarjassa *Taisteluplaneetta Galactica*. Colicos näytteli teatterielokuvissa koko 1900-luvun jälkipuoliskon, mutta vain jokunen rooli sai mainittavaa huomiota.

Ura
---

John Colicos debytoi Montreal Repertory Theatren lavalla. Vuonna 1951 hänet valittiin parhaaksi näyttelijäksi Dominion Drama -festivaalissa. Hän näytteli englantilaisessa Old Vic -teatterissa kuningas Learia vain 22-vuotiaana, ja oli nuorin näyttelijä, joka on tulkinnut kyseisen roolin. Vuonna 1956 Colicos näytteli New Yorkissa Orson Wellesin tuottamassa *Kuningas Learissa*, ja 1957 hän osallistui Shakespearen näytelmiä esittävään Stratford-festivaaliin. Colicos näytteli muun muassa *Hamletissa* ja *Kesäyön unelmassa*. Vuonna 1964 hän näytteli Stratfordissa menestyksekkäästi *Kuningas Learin* nimiroolin. Colicos sai suitsutusta myös Winston Churchillin roolistaan Rolf Hochhuthin näytelmässä *Soldiers*, jota esitettiin New Yorkissa ja Lontoossa.

Colicosin ensimmäinen merkittävä valkokangasrooli oli Thomas Cromwellin osa elokuvassa *Anne of the Thousand Days* (1970). Sittemmin Colicos näytteli muun muassa elokuvissa *Raid on Rommel* (1971), *Scorpio* (1973), *Drum* (1976) ja *Postimies soittaa aina kahdesti* (1981).

Televisiossa Colicos näytteli vuodesta 1953 aina vuosisadan loppuun. Rooleja kertyi kymmenittäin, mukaan lukien Korin rooli tieteissarjassa *Star Trek* (1967) ja Matthew Kendallin rooli villinlännen sarjassa *Karjatila High Chaparral* (1970).

Colicosin tunnetuin televisiorooli on Lorne Greenen näyttelemän Adaman antagonisti Baltar tieteissarjassa *Taisteluplaneetta Galactica* (1978–1979).

Galactican jälkeen Colicosin merkittävä televisiorooli oli Mikkos Cassadine saippuatuotannossa *General Hospital* (1981). Colicos näytteli myös toimintasarjassa *Charlien enkelit* (1979) ja tieteissarjassa *Star Trek: Deep Space Nine* (1994–1998), jossa hän uusi Korin roolinsa.

Lähteet
-------

1. 1 2 3  John Colicos, TV, Film and Stage Actor, 71 *The New York Times*.  8.3.2000. The New York Times Company. Viitattu 30.11.2020.
2. ↑  Bergan, Ronald: John Colicos *The Guardian*.  8.3.2000. The Guardian. Viitattu 30.11.2020.
3. 1 2  Actor noted for Stratford roles *Theglobeandmail.com*.  7.3.2000. The Globe and Mail Inc.. Viitattu 30.11.2020.
4. ↑  James V. Defelice: John Colicos *The Canadian Encyclopedia*.  14.8.2007. The Canadian Encyclopedia. Viitattu 30.11.2020.

Aiheesta muualla
----------------

* Memory Alpha: John Colicos
* Battlestarwiki: John Colicos (Arkistoitu – Internet Archive)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:John Colicos 

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Henkilöt | 
* Elonet

 |
|  |
| Muut | 
* IdRef

 |

 |